DELEGIRANA UREDBA KOMISIJE (EU) 2020/1590

z dne 19. avgusta 2020

o spremembi Priloge I k Uredbi (EU) 2019/631 Evropskega parlamenta in Sveta, da se upoštevajo spremembe mase novih lahkih gospodarskih vozil, registriranih v letih 2016, 2017 in 2018

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/631 Evropskega parlamenta in Sveta z dne 17. aprila 2019 o določitvi standardov emisijskih vrednosti CO2 za nove osebne avtomobile in nova lahka gospodarska vozila ter razveljavitvi uredb (ES) št. 443/2009 in (EU) št. 510/2011 (1) ter zlasti člena 14(2) Uredbe,

ob upoštevanju naslednjega:

(1) Referenčno vrednost mase v stanju, pripravljenem za vožnjo, za celotni vozni park EU, ki se uporablja za izračun ciljev specifičnih emisij CO2 za vsakega proizvajalca novih lahkih gospodarskih vozil, tj. vrednost M0, je treba redno prilagajati, da se upoštevajo spremembe povprečne mase novih lahkih gospodarskih vozil, registriranih v Uniji.

(2) Na podlagi podatkov iz izvedbenih sklepov Komisije (EU) 2018/143 (2), (EU) 2019/582 (3) in (EU) 2020/1035 (4) je znašala povprečna masa novih lahkih gospodarskih vozil v stanju, pripravljenem za vožnjo, v koledarskih letih 2016, 2017 in 2018, ponderirana glede na število novih registracij v vsakem od navedenih let, 1 825,23 kg. Zato bi se morala navedena masa odražati v vrednosti M0 za koledarska leta 2021, 2022 in 2023 iz točke 4 dela B Priloge I k Uredbi (EU) 2019/631.

(3) Uredbo (EU) 2019/631 bi bilo zato treba ustrezno spremeniti –

SPREJELA NASLEDNJO UREDBO:

Člen 1 V točki 4 dela B Priloge I k Uredbi (EU) 2019/631 se vnos M0 nadomesti z naslednjim: „M0 je 1 766,4 v letu 2020, 1 825,23 za leta 2021, 2022 in 2023 ter za leto 2024 vrednost, sprejeta na podlagi točke (b) člena 14(1) te uredbe;“.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. avgusta 2020 Za Komisijo Predsednica Ursula VON DER LEYEN

(1) UL L 111, 25.4.2019, str. 13.

(2) Izvedbeni sklep Komisije (EU) 2018/143 z dne 19. januarja 2018 o potrditvi ali spremembi začasnih izračunov povprečnih specifičnih emisij CO2 in ciljev specifičnih emisij za proizvajalce novih lahkih gospodarskih vozil za koledarsko leto 2016 v skladu z Uredbo (EU) št. 510/2011 Evropskega parlamenta in Sveta (UL L 25, 30.1.2018, str. 49).

(3) Izvedbeni sklep Komisije (EU) 2019/582 z dne 3. aprila 2019 o potrditvi ali spremembi začasnih izračunov povprečnih specifičnih emisij CO2 in ciljev specifičnih emisij za proizvajalce novih lahkih gospodarskih vozil za koledarsko leto 2017 ter za združenje Volkswagen in njegove člane za koledarska leta 2014, 2015 in 2016 v skladu z Uredbo (EU) št. 510/2011 Evropskega parlamenta in Sveta (UL L 100, 11.4.2019, str. 47).

(4) Izvedbeni sklep Komisije (EU) 2020/1035 z dne 3. junija 2020 o potrditvi ali spremembi začasnih izračunov povprečnih specifičnih emisij CO2 in ciljev specifičnih emisij za proizvajalce osebnih avtomobilov in lahkih gospodarskih vozil za koledarsko leto 2018 v skladu z Uredbo (EU) 2019/631 Evropskega parlamenta in Sveta (UL L 227, 16.7.2020, str. 37).